A Bizottság határozata

(2003. augusztus 18.)

a Saint Pierre és Miquelonból származó halászati termékek behozatalára vonatkozó különleges feltételek megállapításáról

(az értesítés a C(2003) 2977. számú dokumentummal történt)

(EGT vonatkozású szöveg)

(2003/609/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 806/2003/EK rendelettel [1] módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [2], és különösen annak 11. cikkére,

mivel

(1) A Bizottság egy szakértői csoportja ellenőrző látogatást tett Saint Pierre és Miquelonon a halászati termékek előállítása, tárolása és Közösségbe történő feladása körülményeinek ellenőrzése céljából.

(2) A halászati termékek egészségügyi vizsgálatára és ellenőrzésére vonatkozó Saint Pierre és Miquelon-i jogszabályok rendelkezései egyenértékűnek tekinthetők a 91/493/EGK irányelvben megállapítottakkal.

(3) A "Ministère Français de l'Agriculture et de la Pêche" irányítása alatt álló "Direction des Services de l'Agriculture: Services Vétérinaires (DSA)" képes a hatályban lévő jogszabályok alkalmazásának hatékony ellenőrzésére.

(4) A DSA hivatalos biztosítékokat nyújtott a 91/493/EGK irányelv mellékletének V. fejezetében megállapított, különösen a halászati termékek ellenőrzésére vonatkozó szabályok betartásáról, valamint az említett irányelvben megállapítottakkal egyenértékű követelmények teljesítéséről.

(5) Részletes rendelkezéseket kell megállapítani a 91/493/EGK irányelvvel összhangban a Saint Pierre és Miquelonból a Közösségbe behozott halászati termékekre vonatkozóan.

(6) Össze kell állítani az engedélyezett létesítmények, feldolgozó hajók és hűtőházak, illetve az engedélyezett fagyasztóhajók jegyzékét, amelyek felszerelése a 91/493/EGK irányelv 3. cikke (1) bekezdése a) pontjának i. alpontja szerinti egyes vízi járművek fedélzetén előállított halászati termékekre alkalmazandó higiéniai minimumszabályok megállapításáról szóló, 1992. június 16-i 92/48/EGK irányelv [3] rendelkezéseivel összhangban állnak. E jegyzékek a DSA Bizottság számára adott jelentésén alapulnak.

(7) E határozatot a közzétételét követő 45. naptól kell alkalmazni, megfelelő átmeneti időt biztosítva ezáltal.

(8) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Saint Pierre és Miquelonon a "Ministère Français de l'Agriculture et de la Pêche" irányítása alatt álló "Direction des Services de l'Agriculture: Services Vétérinaires (DSA)" a halászati termékek 91/493/EGK irányelv követelményeinek való megfelelését ellenőrző és igazoló illetékes hatóság.

2. cikk

A Saint Pierre és Miquelonból származó halászati termékeknek a 3., 4. és 5. cikk követelményeinek kell megfelelniük.

3. cikk

(1) Minden szállítmányt egy megfelelően kitöltött, aláírt, keltezett egészségügyi bizonyítvány számozott eredeti példányának kell kísérnie, amely összhangban van az I. mellékletben meghatározott mintával és egyetlen lapból áll.

(2) A bizonyítványokat az ellenőrzés helye szerinti tagállam legalább egy hivatalos nyelvén kell kiállítani.

(3) A bizonyítványokon fel kell tüntetni a DSA képviselőjének nevét, beosztását és aláírását, valamint a DSA többi bejegyzéstől eltérő színű hivatalos pecsétjét.

4. cikk

A termékeknek a II. mellékletben felsorolt engedélyezett létesítményekből vagy feldolgozó hajókról kell származniuk.

5. cikk

A tartósított élelmiszerek gyártására szánt, ömlesztett, fagyasztott halászati termékek kivételével minden csomagon letörölhetetlen betűkkel fel kell tüntetni a "Saint Pierre és Miquelon" szavakat és a származási létesítmény vagy feldolgozó hajó engedélyezési számát.

6. cikk

Ezt a határozatot 2003. december 8-tól kell alkalmazni.

7. cikk

Ennek a határozatnak a tagállamok a címzettjei.

Kelt Brüsszelben, 2003. augusztus 18-án.

a Bizottság részéről

David Byrne

a Bizottság tagja

[1] HL L 122., 2003.5.16., 1. o.

[2] HL L 268., 1991.9.24., 15. o.

[3] HL L 187., 1992.7.7., 41. o.

--------------------------------------------------

I. MELLÉKLET

+++++ TIFF +++++

+++++ TIFF +++++

--------------------------------------------------

II. MELLÉKLET

ENGEDÉLYEZETT LÉTESÍTMÉNYEK ÉS FELDOLGOZÓ HAJÓK JEGYZÉKE

PP : Feldolgozóhajó.

Szám | Név és cím | Hely Régió | Kategória |

975-02-01 | Interpêche | Bd Constant Colmay – Saint Pierre | PP |

975-02-03 | Société des Nouvelles Pêcheries | Bd Constant Colmay – Saint Pierre | PP |

975-02-02 | Société Nouvelle des Pêches de Miquelon | Rue des Acadiens – Miquelon | PP |

--------------------------------------------------